Ńdɔ̄ hḿ bə́ ngáman lǎd bīwɔ́man ású ólugu Ǹtondôbə á ḿfūfúb Tə́mpɛl biwɔ́man bítē bí tɔ̄á vɛ́lə́vɛs, nyɔ́l ekɔŋ ai nyɔ́l m̀fǒl. Ńdɔ̄ bə́ ngáman lǎd bīwɔ́man bí wôge ai Áron, anə́ ḿból Ńtondôbə a ngábéndē Mósɛs. 2Ńdɔ̄ bə́ ngákom efod ai mvɔ́d, é tɔ̄á nyɔ́l ekɔŋ ai nyɔ́l m̀fǒl, é tɔ̄á ńtiŋán ai m̀bəmbə ǹsinga. 3Ńdɔ bə́ ngáman kǒm bān bibǎb bí mvɔ́d, bə́ mān bya tsíg anə́ bān miǹkǒl bə́ ngakə bányīlī byá á vɛ́lə́vɛs yǎ á ngābə́ nyɔ́l ekɔŋ ai nyɔ́l m̀fǒl, ai á ḿbəmbə ndɔ́mbɔ́ anə́ ḿból bətiŋ bíyé bákad tiŋ, 4Ńdɔ̄ bə́ ngátiŋ bəkonde bə́bɛ̄, bə́ lādá bɔ̄ á éyé á mə̄búg móé mə́bɛ̄. 5Ǹkǒl ó ngábə́ á yób nə̄ bâtindi wɔ́, ó ngábə́ tǐ ai dzɔ́ ó tɔ̄á ńtiŋán dzam də́dā. Ǹkǒl tē ó ngábə́ mvɔ́d, ai vɛ́lə́vɛs, nyɔ́l ekɔŋ ai nyɔ́l m̀fǒl, ó tɔ̄á ǹtiŋán ḿbəmbə ǹsinga, anə́ ḿból Ńtondôbə a ngábéndē Mósɛs. 6Ńdɔ̄ bə́ ngáman kom ásə̄sá ngɔg, bə́ báná dɔ̄ á zāŋ é byə́m bí ngábə́ ńkomán ai mvɔ́d bī, bə́ mān til mwé mə́ bɔ́n bə́ Ísraɛ̂l étēde anə́ zitám. 7Ńdɔ̄ bə́ ngábəde ngɔg á bəkonde bə́ éfod á yób ású étsogo mwé mə́ bɔ́n bə́ Ísraɛ̂l, anə́ ḿból Ńtondôbə a ngábéndē Mósɛs.